Il-Ħamis, 2 ta' Marzu Kemm hawn min iparla fil-vojt u jikteb bl-addoċċ. L-editur tal-Independent jaħseb li hu intelliġenti aktar minn Simon tagħna. Lil Simon qallu biex ikeċċi lil Toni Bezzina. Għandu jkun nesa li Toni Bezzina tgħidx kemm iffrankalna flus meta bagħat ħaddiema tal-gvern jirranġawlna l-każin taż-Żurrieq. U barra minn hekk, jekk fuq il-ħames distrett ma joħroġx Toni Bezzina, min se jġibilna l-voti biex forsi ninġabru? Għax fuq dan id-distrett m'għandna lil ħadd sura. Min jaf kieku joħroġ Salvu Mallia, għax dak, joħroġ fejn joħroġ, se jkaxkar lil kulħadd. Tagħna u tagħhom. Il-Ġimgħa, 3 ta' Marzu Imħawda naqra l-biċċa tal-kuntratt tas-Seabank. Jien kont qed naħseb li kienu qed jivvintaw meta qalu li mdaħħal bejn il-basla u qoxritha, hemm il-viċi Mario Demarco, imma issa ammettieha huwa stess. Huwa minnu li Mario ma jistax jgħix bil-paga tal-Parlament biss, imma seta' baqa' barra minn din il-biċċa, għax issa jgħid x'jgħid Simon tagħna, ħadd mhu se jieħdu bis-serjetà. U issa mur ħalli għal dik tal-Bidnija biex terġa' taqbad ma' Mario. Il-Bambin biss jaf kemm se taqlagħlu. Fuq kollox ħaqqu, għax qatt ma jmissu daħal bejn il-basla u qoxritha. Is-Sibt, 4 ta' Marzu Ma ġibthiex żewġ ma' Ġorġ tal-ħanut ta' ħdejna. Mort niftaħar li Beppe ħareġ ta' innoċenti mija fil-mija. Fuq kollox lili hekk tani l-impressjoni l-istess Beppe. Imma Ġorġ xejn ma qabel miegħi. Qalli li Beppe ma tantx għandu għalfejn ikun ferħan ladarba kien ikkonfermat li l-investigazzjoni twaqqfet ħesrem hekk kif tfaċċa ismu. Żied jgħidli li għalkemm ma hemmx provi li Beppe ndaħal b'xi mod, id-dubji f'moħħ in-nies hemm jibqgħu, aktar u aktar meta anke t-tliet imħallfin qalu li ma jistgħux jeskludu li l-investigazzjoni twaqqfet ħesrem għax tfaċċa ismu. Il-Ħadd, 5 ta' Marzu Ma nafx kif se norqod illejla b'dan it-tahwid kollu f'moħħi. Kont ferħan se ntir bil-flus li ġbarna, u aktar u aktar b'dak li qal Simon tagħna li l-kwistjoni ma' Mario Demarco kienet solvuta. Imma ħej dawk tas-Seabank waqqgħuni down. Mhux għax mhux se jibqgħu jħallsu s-salarji ta' Thake is-segretarja u s-CEO St. John, lil xi ħadd Simon isib żgur biex iħallas is-salarji ta' dawn. Waqqgħuni down għax ma narax għalfejn kellhom jikxfulna għajnna. Min jaf min tahom parir biex għamlu dan? Nispera li ma kienx Mario. U le, ma jistax ikun, għax issa m'għadux avukat tagħhom. It-Tnejn, 6 ta' Marzu Dejjem b'xi beżżul! Ma nafx kif se noħorġu minnha din tas-Seabank. Ngħid jien ma setgħux qalu lil Żaren biex iħallas is-salarji ta' Thake u St. John? Jason Azzopardi żgur kien jikkonvinċih, u barra minn hekk Żaren qatt ma kien jasal biex jagħmel dak li għamlu tas-Seabank. Forsi Simon tagħna jsib mod kif joħroġ minnha, għalkemm s'issa naħseb li għadu ma kkonvinċa lil ħadd b'dak li qal. Li kont jien, fuq din nikkonsulta ma' Salvu Mallia, ma tafx kif joħroġ b'xi idea. It-Tlieta, 7 ta' Marzu Simon tagħna jmissu jikkonsulta aktar ma' Salvu Mallia għax jien m'għandix dubju li kien hu li tah il-parir biex jaħtar kummissjoni biex tagħmillu proposti dwar il-finanzjament tal-partiti. Żgur li ma kinitx idea ta' xi ħaddieħor, bħal Beppe, Mario, Tonio, Toni, Jason, Chris jew xi ħadd mill-oħrajn, għax kieku dawn ma kinux iħalluh jissallab kif issallab. Insomma l-aqwa li b'xi mod jew ieħor sibna mod kif noħorġu mill-biċċa tas-Seabank. Issa nibqgħu ngħidu li Simon mhu fil-but ta' ħadd u barra bid-daqq. U lil tal-Labour inħalluhom jgħidu li jridu. L-Erbgħa, 8 ta' Marzu Wara t-tkaxkira kbira li qlajna eżattament erba' snin ilu, lil Simon tagħna kienu qalulu biex jeħles darba għal dejjem minn dik tal-Bidnija. Ma ħelisx minnha u ġejna fl-inkwiet għax ma kienx mument li qabdet ma' Mario. Ara x'ġara issa. Qegħdin jitlewmu fil-pubbliku Simon u Mario. U ma nafx kif u fejn se tispiċċa l-biċċa. Għax għandi f'moħħi li Mario ddeċieda li ma jħallihilhomx lixxa. Mank jerġgħu jiġu Juncker, Merkel u l-bella kumpanija tal-Unjoni Ewropea ħalli tal-Labour ikollhom fiex jehdew u ma jibqgħux jixxalaw.